Title: 2
Author: sebesta
Last saved by: daskalova
Company: Úrad vlády SR

2.
Predkladacia správa

Na základe Plánu práce vlády SR na rok 2006 bola podpredsedovi vlády SR pre európsku integráciu, ľudské práva a menšiny uložená úloha vyhodnotiť Základné tézy koncepcie politiky vlády SR v integrácii rómskych komunít a Priority vlády SR v integrácii rómskych komunít za rok 2005. Materiál sa skladá z troch častí – vyhodnotenia uznesenia vlády SR č. 278/2003, uznesenia č. 397/2004 a uznesenia č. 363/2005. Materiál vyhodnocuje úlohy a odporúčania z uvedených uznesení, s termínom plnenia v roku 2005, ale aj tie úlohy, ktoré sa v rokoch 2003 a 2004 plnili čiastočne alebo priebežne. V prípade niektorých úloh je vyhodnotené ich plnenie aj za rok 2006. 
Vláda SR schválila dňa 23. apríla 2003 uznesením vlády SR č. 278/2003 Základné tézy koncepcie politiky vlády SR v integrácii rómskych komunít, ktorými jednotlivým ministrom uložila 34 úloh, z toho 23 úloh pre plnenie roku 2003, 7 úloh pre plnenie v roku 2004, 1 úlohu na rok 2005 a 3 netermínované úlohy. Vláda SR zároveň odporučila ministrovi vnútra, generálnemu prokurátorovi, ústredným riaditeľom Slovenskej televízie a Slovenského rozhlasu a predsedom samosprávnych krajov spolu 8 úloh, z toho 5 pre plnenie v roku 2003 a 3 netermínované úlohy. 
Z uznesenia č. 278/2003 bolo vyhodnotených 11 úloh a 4 odporúčania. Z hľadiska plnenia sa vyhodnotili úlohy nasledovne: 6 úloh bolo splnených (C.1, C.8, C.10, C.11, C.13,  C.23), 4 úlohy sa plnia priebežne (C.4, C.22, C.26, C.33), 1 úloha bola nesplnená (C.16), 3 odporúčania boli čiastočne akceptované (D.3, D.6, D.7) a 1 odporúčanie (D.8) nebolo akceptované. Z hľadiska termínu plnenia sa vyhodnocovalo 7 úloh a 1 odporúčanie termínované na rok 2003 (C.1, C.4, C.8, C.11, C.16, C.22, C.23, D.8), 2 úlohy s termínom plnenia v roku 2004 (C.26, C.33), 2 netermínované úlohy a 3 netermínované odporúčania (C.10, C.13, D.3, D.6, D.7).
V súvislosti s komplexným vyhodnotením úloh sa ministrovi hospodárstva opätovne ukladá úloha zabezpečiť efektívnu podporu rozvoja malého a stredného podnikania v rómskych komunitách s finančným krytím a zároveň sa ruší úloha C.13. Ministrovi zdravotníctva sa s cieľom zabezpečenia poskytovania informácií o plánovanom rodičovstve a pohlavne prenosných chorobách aj v ďalších rokoch opätovne ukladá úloha C.23. Ministrovi pôdohospodárstva sa ukladá úloha vytvoriť podmienky na vysporiadanie a legalizáciu vlastníckych vzťahov k pozemkom v rómskych osadách a k existujúcim stavbám na týchto pozemkoch v spolupráci s ďalšími kompetentnými inštitúciami. Zároveň sa ruší úloha C.16. 
  
Priority vlády SR v integrácii rómskych komunít na rok 2004 prijala vláda SR uznesením č. 397/2004 z 28. apríla 2004 a ich vyhodnotenie tvorí druhú časť materiálu. Vláda SR uložila ministrom a splnomocnenkyni vlády SR pre rómske komunity spolu 8 úloh, všetky pre plnenie v roku 2004 a odporučila riaditeľovi Slovenskej televízie 1 netermínovanú úlohu. 

Z tohto uznesenia boli vyhodnotené 4 úlohy a 1 odporúčanie. Z hľadiska plnenia sa vyhodnotili úlohy nasledovne: 2 úlohy boli splnené (C.7, C.8), 2 úlohy sa plnia priebežne (C.4, C.6) a 1 odporúčanie bolo akceptované (D1). Z hľadiska termínu plnenia sa vyhodnocovali 4 úlohy termínované na rok 2004 (C.4. C.6, C.7, C.8) a 1 odporúčanie (D.1) s priebežným termínom plnenia. 

Dňa 10. mája 2005 vláda schválila uznesenie č. 363/2005 k vyhodnoteniu Základných téz koncepcie politiky vlády SR v integrácii rómskych komunít za rok 2004 a Priorít vlády SR v integrácii rómskych komunít za rok 2004. V tomto uznesení vláda SR uložila 3 úlohy ministrovi zdravotníctva (B.1, B.2, B.3) s termínmi plnenia v roku 2005. Z hľadiska vyhodnotenia boli všetky úlohy čiastočne splnené (B.1, B.2, B.3).  

Materiál bol vypracovaný na základe podkladov z jednotlivých ministerstiev, úradov samosprávnych krajov a ďalších inštitúcií a v štádiu tvorby bol konzultovaný na Medzirezortnej komisii pre riešenie záležitostí rómskych komunít. Materiál bol predmetom rokovania poradného orgánu vlády SR - Rady vlády SR pre verejnú správu. Rada súhlasila s prerokovaním materiálu vo vláde SR a odporučila podpredsedovi vlády SR pre vedomostnú spoločnosť, európske záležitosti, ľudské práva a menšiny v spolupráci so splnomocnenkyňou vlády SR pre rómske komunity pri predkladaní obdobných analytických a hodnotiacich materiálov v budúcnosti popri popisnému odpočtu úloh venovať náležitú pozornosť kvalitatívnej stránke dokumentov a ich náležitej výpovednej hodnote týkajúcej sa napríklad konkrétnych dopadov realizovaných opatrení do bežného života, prehľadu úspešných projektov, vynaložených prostriedkov alebo prezentácií pozitívnych výsledkov.    

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie a z toho dôvodu sa doložka vplyvov nevyhotovuje.